               EUROPSKA KOMISIJA
            Bruxelles, 25.8.2020.
            COM(2020) 431 final
            2020/0203(NLE)
            Prijedlog
            UREDBE VIJEĆA
            o izmjeni Uredbe (EU) 2019/2236 od 16. prosinca 2019. o utvrđivanju ribolovnih mogućnosti za 2020. za određene riblje stokove i skupine ribljih stokova koje se primjenjuju u Sredozemnom i Crnome moru

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Uredbu Vijeća (EU) 2019/2236 o utvrđivanju ribolovnih mogućnosti za 2020. za određene riblje stokove i skupine ribljih stokova koje se primjenjuju u Sredozemnom i Crnome moru
                  1
                potrebno je izmijeniti kako bi se uzele u obzir izmjene ispravaka polazne vrijednosti Španjolske u pogledu ribolovnog napora.

               •Dosljednost s postojećim odredbama politike u tom području

               Predložene su mjere u skladu s ciljevima i pravilima zajedničke ribarstvene politike i Unijinom politikom održivog razvoja.

               •Dosljednost u odnosu na druge politike Unije

               Predložene mjere u skladu su s ostalim politikama Unije, u prvom redu s politikama u području zaštite okoliša.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Pravna je osnova ovog prijedloga članak 43. stavak 3. Ugovora o funkcioniranju Europske unije.

               Obveze Unije povezane s održivim iskorištavanjem živih vodenih resursa proizlaze iz obveza utvrđenih u članku 2. Uredbe (EU) No 1380/2013 Europskog parlamenta i Vijeća
                  2
               .

               •Supsidijarnost (za neisključivu nadležnost)

               Prijedlog je u isključivoj nadležnosti Unije kako je navedeno u članku 3. stavku 1. točki (d) Ugovora. Stoga se načelo supsidijarnosti ne primjenjuje.

               •Proporcionalnost

               Prijedlog je u skladu s načelom proporcionalnosti jer je ZRP jedna od zajedničkih politika. U skladu s člankom 43. stavkom 3. Ugovora zadaća je Vijeća usvojiti mjere o utvrđivanju i raspodjeli ribolovnih mogućnosti.

               •Odabir instrumenta

               Predloženi instrument: uredba.

               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA

               •Ex post evaluacije/provjere primjerenosti postojećeg zakonodavstva

               nije primjenjivo

               •Savjetovanja s dionicima

               Nije primjenjivo.

               •Prikupljanje i primjena stručnog znanja

               Nije primjenjivo.

               •Procjena učinka

               Područje primjene uredbe o ribolovnim mogućnostima određeno je člankom 43. stavkom 3. Ugovora.

               •Primjerenost i pojednostavnjenje propisa

               Nije primjenjivo.

               •Temeljna prava

               Nije primjenjivo.

               4.UTJECAJ NA PRORAČUN

               Predložene mjere neće imati utjecaj na proračun.

               5.DRUGI ELEMENTI

               •Planovi provedbe i mehanizmi praćenja, evaluacije i izvješćivanja

               Nije primjenjivo.

               •Dokumenti s objašnjenjima (za direktive)

               Nije primjenjivo.

               •Detaljno obrazloženje posebnih odredaba prijedloga

               Predloženom izmjenom Uredba Vijeća (EU) 2019/2236 izmijenila bi se kako je opisano u nastavku.

               Višegodišnji plan upravljanja za zapadno Sredozemlje (MAP)
                  3
                obuhvaća pridnene povlačne mreže iz Španjolske, Francuske i Italije, a stupio je na snagu 27. lipnja 2019. Višegodišnjim planom predviđa se prije svega režim upravljanja ribolovnim naporom s postupnim smanjenjem izračunanim na temelju osnovne vrijednosti koju su odredile države članice u skladu s kriterijima utvrđenima u višegodišnjem planu. Smanjenje ribolovnog napora propisano višegodišnjim planom za 2020., prvu godinu provedbe, utvrđeno je Uredbom Vijeća (EU) 2019/2236.

               Kad je riječ o izračunu smanjenja napora, Španjolska je krajem svibnja 2020. obavijestila Komisiju o pogrešci u svojim podacima o ribolovnom naporu koja utječe na osnovnu vrijednost koja se upotrebljava za smanjenje ribolovnog napora, ne u smislu iznosa osnovne vrijednosti, nego načina raspodjele između skupina ribolovnog napora u Španjolskoj. Tijekom postupka procjene te osnovne vrijednosti Španjolska je utvrdila nedostatak u tehničkom izračunu za razdvajanje ribolovnih dana obalnog ribolova i dubokog ribolova (crvena kozica, jedna od ključnih ciljanih vrsta u višegodišnjem planu) u slučaju izlazaka u ribolov u trajanju duljem od jednog dana. Ta izmjena izračuna ne utječe na ukupan broj ribolovnih dana za Španjolsku u pogledu napora i odnosi se samo na mali udio ukupnih izlazaka u ribolov i plovila. Međutim, znatno utječe na raspodjelu ribolovnih dana na ta dva ribarstava za Španjolsku i španjolska plovila.

               Ta izmjena ne utječe na druge države članice koje provode višegodišnji plan.

               Stoga, kako bi se izbjeglo odstupanje španjolskih izvješća o vlastitom ribolovnom naporu od količine ribolovnog napora donesene za 2020. u prethodno navedenoj Uredbi Vijeća, potrebno je na odgovarajući način izmijeniti Uredbu o ribolovnim mogućnostima za 2020. kako bi se ti podaci ispravili.

               2020/0203 (NLE)

               Prijedlog

               UREDBE VIJEĆA

               o izmjeni Uredbe (EU) 2019/2236 od 16. prosinca 2019. o utvrđivanju ribolovnih mogućnosti za 2020. za određene riblje stokove i skupine ribljih stokova koje se primjenjuju u Sredozemnom i Crnome moru

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 43. stavak 3.,

               uzimajući u obzir prijedlog Europske komisije,

               budući da:

               (1)Uredbom Vijeća (EU) 2019/2236
                  4
                utvrđuju se ribolovne mogućnosti za 2020. za riblje stokove i skupine ribljih stokova koje se primjenjuju u Sredozemnom i Crnome moru

               (2)Višegodišnji plan za ribarstvo koje iskorištava pridnene stokove u zapadnom Sredozemnome moru uspostavljen je Uredbom (EU) 2019/1022 Europskog parlamenta i Vijeća
                  5
               . Na temelju članka 4. stavka 1. te uredbe ribolovne mogućnosti za stokove navedene u članku 1. te uredbe trebalo bi utvrditi tako da se progresivno i postupno, ako je to moguće do 2020., a najkasnije do 1. siječnja 2025., postigne ribolovna smrtnost na razini najvišeg održivog prinosa (MSY). Ribolovne mogućnosti trebalo bi izraziti kao najveći dopušteni ribolovni napor i utvrditi u skladu s režimom ribolovnog napora utvrđenim u članku 7. te uredbe. Svaka država članica trebala je izračunati osnovnu vrijednost za svaku skupinu ribolovnog napora ili zemljopisno potpodručje kao prosječni ribolovni napor izražen kao broj ribolovnih dana od 1. siječnja 2015. do 31. prosinca 2017. te u obzir uzeti samo plovila aktivna u tom razdoblju.  Najveći dopušteni ribolovni napor za 2020. trebalo bi stoga smanjiti za 10 % u odnosu na osnovne vrijednosti izračunane u skladu s člankom 7. stavkom 4. te uredbe. Države članice prijavile su svoje podatke o osnovnoj vrijednosti za ribolovni napor po segmentima flote i po ribolovnim danima.

               (3)Tijekom postupka procjene osnovne vrijednosti za smanjenje napora Španjolska je utvrdila nedostatak u tehničkom izračunu za razdvajanje ribolovnih dana između obalnog ribolova i dubokog ribolova (crvena kozica, jedna od ključnih ciljanih vrsta iz Uredbe (EU) 2019/1022) u slučaju izlazaka u ribolov u trajanju duljem od jednog dana.

               (4)Stoga je potrebno izmijeniti izračun osnovne vrijednosti Španjolske u pogledu najvećeg dopuštenog ribolovnog napora u ribolovnim danima. Ta izmjena izračuna ne utječe ni na ukupni broj ribolovnih dana Španjolske ni na druge države članice koje provode višegodišnji plan upravljanja. Međutim, ta je izmjena potrebna kako bi se izbjegla odstupanja španjolskih izvješća o vlastitom ribolovnom naporu od količina ribolovnog napora utvrđenih u Uredbi (EU) 2019/2236.

               (5)Uredbu (EU) 2019/2236 trebalo bi stoga na odgovarajući način izmijeniti.

               (6)Kako bi se izbjegao prekid ribolovnih aktivnosti, a ribarima iz Unije osigurao izvor zarade, ova bi se Uredba trebala primjenjivati od 1. siječnja 2020. Zbog hitnosti ova bi Uredba trebala stupiti na snagu odmah nakon objave.

               DONIJELO JE OVU UREDBU:

               Članak 1.
                  Izmjena Uredbe (EU) 2019/2236

               U Prilogu I. Uredbi Vijeća (EU) 2019/2236, u odjeljku koji se odnosi na „Najveći dopušteni ribolovni napor u ribolovnim danima” tablica (a) zamjenjuje se sljedećim:

               Alboransko more, Balearski otoci, sjeverna Španjolska i Lionski zaljev (geografska potpodručja GFCM-a 1, 2, 5, 6 i 7)

                        Skupina stokova

                        Ukupna duljina plovilâ

                        Španjolska

                        Francuska

                        Italija

                        Oznaka skupine napora

                        Trlja blatarica na geografskim potpodručjima GFCM-a 1, 5, 6 i 7; oslić na geografskim potpodručjima GFCM-a 1, 5, 6 i 7; dubinska kozica na geografskim potpodručjima GFCM-a 1, 5 i 6; škamp na geografskim potpodručjima 5 i 6.

                        < 12 m

                        2 260

                        0

                        0

                        EFF1/MED1_TR1

                        ≥ 12 m i < 18 m

                        24 284

                        0

                        0

                        EFF1/MED1_TR2

                        ≥ 18 m i < 24 m

                        45 563

                        5 144

                        0

                        EFF1/MED1_TR3

                        ≥ 24 m

                        16 047

                        6 258

                        0

                        EFF1/MED1_TR4

                        Svijetlocrvena kozica na geografskim potpodručjima 1, 5, 6 i 7.

                        < 12 m

                        0

                        0

                        0

                        EFF2/MED1_TR1

                        ≥ 12 m i < 18 m

                        1139

                        0

                        0

                        EFF2/MED1_TR2

                        ≥ 18 m i < 24 m

                        11535

                        0

                        0

                        EFF2/MED1_TR3

                        ≥ 24 m

                        9260

                        0

                        0

                        EFF2/MED1_TR4

               ”

               Članak 2.

               Ova Uredba stupa na snagu sljedećeg dana od dana objave u Službenom listu Europske unije.

               Primjenjuje se od 1. siječnja 2020.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu,

                     Za Vijeće

                     Predsjednik

                     (1)

                        Uredba Vijeća (EU) 2019/2236 od 16. prosinca 2019. o utvrđivanju ribolovnih mogućnosti za 2020. za određene riblje stokove i skupine ribljih stokova koje se primjenjuju u Sredozemnom i Crnome moru. Vidjeti
                  https://eur-lex.europa.eu/legal-content/EN/TXT/PDF/?uri=CELEX:32019R2236&from=hr

                     (2)

                        Uredba (EU) br. 1380/2013 Europskog parlamenta i Vijeća od 11. prosinca 2013. o Zajedničkoj ribarstvenoj politici te o izmjeni Uredaba Vijeća (EZ) br. 1954/2003 i 1224/2009 i stavljanju izvan snage Uredaba Vijeća (EZ) br. 2371/2002 i 639/2004 i Odluke Vijeća 2004/585/EC (SL L 354, 28.12.2013, str. 22.).

                     (3)

                        Uredba (EU) 2019/1022 Europskog parlamenta i Vijeća od 20. lipnja 2019. o uspostavi višegodišnjeg plana za ribarstvo koje iskorištava pridnene stokove u zapadnom Sredozemnome moru i izmjeni Uredbe (EU) br. 508/2014, vidjeti
                  http://data.europa.eu/eli/reg/2019/1022/oj
                  .

                     (4)

                        UREDBA VIJEĆA (EU) 2019/2236 od 16. prosinca 2019. o utvrđivanju ribolovnih mogućnosti za 2020. za određene riblje stokove i skupine ribljih stokova koje se primjenjuju u Sredozemnom i Crnome moru (SL L 336, 30.12.2019., str. 14.).

                     (5)

                        Uredba (EU) 2019/1022 Europskog parlamenta i Vijeća od 20. lipnja 2019. o uspostavi višegodišnjeg plana za ribarstvo koje iskorištava pridnene stokove u zapadnom Sredozemnome moru i izmjeni Uredbe (EU) br. 508/2014 (SL L 172, 26.6.2019., str. 1.).


               EUROPSKA KOMISIJA
            Bruxelles, 10.9.2020.
            COM(2020) 568 final
            2020/0259(COD)
            Prijedlog
            UREDBE EUROPSKOG PARLAMENTA I VIJEĆA
            o privremenom odstupanju od određenih odredbi Direktive 2002/58/EZ Europskog parlamenta i Vijeća u pogledu tehnologija koje pružatelji brojevno neovisnih interpersonalnih komunikacijskih usluga upotrebljavaju za obradu osobnih i drugih podataka u svrhu borbe protiv seksualnog zlostavljanja djece na internetu

               OBRAZLOŽENJE

               1.KONTEKST PRIJEDLOGA

               •Ciljevi prijedloga

               Direktivom 2002/58/EZ („Direktiva o e-privatnosti”)
                  1
                osigurava se zaštita privatnog života, povjerljivosti komunikacija i osobnih podataka u području elektroničkih komunikacija. Njome se provode članci 7. i 8. Povelje Europske unije o temeljnim pravima („Povelja”) u sekundarnom zakonodavstvu Unije.

               Stupanjem na snagu Europskog zakonika elektroničkih komunikacija („EECC”)
                  2
                21. prosinca 2020. definicija elektroničkih komunikacijskih usluga bit će zamijenjena novom definicijom kojom se obuhvaćaju brojevno neovisne interpersonalne komunikacijske usluge. Stoga će od tog datuma te usluge biti obuhvaćene Direktivom o e-privatnosti koja se oslanja na definiciju iz EECC-a. Ta se promjena odnosi na komunikacijske usluge kao što su usluge razmjene poruka, internetske pošta i internetska telefonija.

               Određeni pružatelji brojevno neovisnih interpersonalnih komunikacijskih usluga već se koriste posebnim tehnologijama za otkrivanje seksualnog zlostavljanja djece na svojim uslugama i prijavljivanje takvih slučajeva tijelima nadležnima za izvršavanje zakonodavstva i organizacijama koje djeluju u javnom interesu protiv seksualnog zlostavljanja djece i/ili za uklanjanje materijala koji sadržava seksualno zlostavljanje djece. Te organizacije obraćaju se nacionalnim dežurnim telefonskim linijama za prijavu materijala koji sadržava seksualno zlostavljanje djece te organizacijama čija je svrha smanjiti seksualno iskorištavanje djece i spriječiti viktimizaciju djece, a smještene su u EU-u i u trećim zemljama.

               Seksualno zlostavljanje djece posebno je teško kazneno djelo koje ima dalekosežne i ozbiljne doživotne posljedice za žrtve. Ta kaznena djela povređuju djecu, ali uzrokuju i znatnu i dugoročnu društvenu štetu. Borba protiv seksualnog zlostavljanja djece prioritet je EU-a. Europska komisija donijela je 24. srpnja 2020. strategiju EU-a za učinkovitiju borbu protiv seksualnog zlostavljanja djece
                  3
               , čiji je cilj pružiti učinkovit odgovor na razini EU-a na kazneno djelo seksualnog zlostavljanja djece. Komisija je najavila da će predložiti potrebno zakonodavstvo za učinkovito suzbijanje seksualnog zlostavljanja djece na internetu, među ostalim tako što će se od relevantnih pružatelja internetskih usluga zahtijevati da otkriju poznate materijale koji sadržavaju seksualno zlostavljanje djece i obvezati ih da te materijale prijave javnim tijelima do drugog tromjesečja 2021. Najavljeno zakonodavstvo trebalo bi zamijeniti ovu Uredbu uspostavljanjem obveznih mjera za otkrivanje i prijavljivanje seksualnog zlostavljanja djece kako bi djelovanje tijela za izvršavanje zakonodavstva i relevantnih aktera u privatnom sektoru bilo jasnije i izvjesnije u borbi protiv internetskog zlostavljanja, istodobno osiguravajući poštovanje temeljnih prava korisnika, uključujući posebice pravo na slobodu izražavanja i mišljenja, zaštitu osobnih podataka i privatnosti te stavljajući na raspolaganje mehanizme koji osiguravaju odgovornost i transparentnost.

               Pružatelji elektroničkih komunikacijskih usluga moraju se pridržavati obveze iz Direktive o e-privatnosti o poštovanju povjerljivosti komunikacija i uvjeta za obradu komunikacijskih podataka. Trenutačna praksa nekih brojevno neovisnih interpersonalnih komunikacijskih usluga za otkrivanje seksualnog zlostavljanja djece na internetu mogla bi se kositi s određenim odredbama Direktive o e-privatnosti. Direktiva o e-privatnosti ne sadržava izričitu pravnu osnovu za dobrovoljnu obradu sadržaja ili podataka o prometu u svrhu otkrivanja seksualnog zlostavljanja djece na internetu. Stoga će, za usluge u području primjene Direktive o e-privatnosti, pružatelji usluga i dalje moći primjenjivati takve mjere samo ako države članice donesu zakonodavne mjere u skladu s člankom 15. te direktive koje udovoljavaju zahtjevima te odredbe. Dok takve nacionalne zakonodavne mjere ne postoje i do donošenja dugoročnog zakonodavstva najavljenog u Strategiji Komisije od 24. srpnja 2020., pružatelji brojevno neovisnih interpersonalnih komunikacijskih usluga ne bi imali pravnu osnovu za daljnje otkrivanje seksualnog zlostavljanja djece na svojim uslugama. Te dobrovoljne aktivnosti imaju dragocjenu ulogu u identifikaciji i spašavanju žrtava te smanjenju daljnjeg širenja materijala koji sadržava seksualno zlostavljanje djece, dok istodobno pridonose identifikaciji i istraživanju počinitelja te prevenciji kaznenih djela seksualnog zlostavljanja djece.

                  Komisija smatra da je nužno hitno poduzeti mjere. Stoga ovaj prijedlog predstavlja usko i ciljano zakonodavno privremeno rješenje s jedinim ciljem stvaranja privremenog i strogo ograničenog odstupanja od primjenjivosti članka 5. stavka 1. i članka 6. Direktive o e-privatnosti, koji štite povjerljivost komunikacija i podataka o prometu. Tim se prijedlogom poštuju temeljna prava, uključujući prava na privatnost i zaštitu osobnih podataka, istodobno omogućujući pružateljima brojevno neovisnih interpersonalnih komunikacijskih usluga da se nastave koristiti određenim tehnologijama te da nastave sa svojim trenutačnim aktivnostima u mjeri u kojoj je to potrebno za otkrivanje i prijavljivanje seksualnog zlostavljanja djece na internetu i uklanjanje materijala koji sadržava seksualno zlostavljanje djece na svojim uslugama, do donošenja najavljenog dugoročnog zakonodavstva. Dobrovoljni napori za otkrivanje mamljenja djece za zadovoljavanje seksualnih potreba moraju isto tako biti ograničeni na upotrebu postojeće, suvremene tehnologije koja je u skladu s propisanim zaštitnim mehanizmima. Ova bi se Uredba trebala prestati primjenjivati u prosincu 2025. U slučaju da najavljeno dugoročno zakonodavstvo bude doneseno i stupi na snagu prije tog datuma, tim bi se zakonodavstvom ovu Uredbu trebalo staviti izvan snage.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Relevantna pravna osnova ovog prijedloga su članci 16. i 114. Ugovora o funkcioniranju Europske unije („UFEU”).

                  S obzirom da se ovom Uredbom predviđa privremeno odstupanje od određenih odredbi iz Direktive 2002/58/EZ, koja je donesena na temelju članka 95. Ugovora o osnivanju Europske zajednice, prikladno je ovu Uredbu donijeti na temelju odgovarajuće odredbe članka 114. UFEU-a. Osim toga, nisu sve države članice donijele zakonodavne mjere u skladu s člankom 15. stavkom 1. Direktive o e-privatnosti u pogledu pružatelja brojevno neovisnih interpersonalnih komunikacijskih usluga koji upotrebljavaju tehnologije u svrhu borbe protiv seksualnog zlostavljanja djece na internetu te donošenje takvih mjera podrazumijeva znatan rizik od rascjepkanosti što bi moglo negativno utjecati na unutarnje tržište. Stoga je prikladno ovu Uredbu donijeti na temelju članka 114. UFEU-a.

                  Člankom 16. UFEU-a uvodi se posebna pravna osnova za donošenje pravila u vezi sa zaštitom pojedinaca u pogledu obrade osobnih podataka koju provode institucije Unije, države članice pri provedbi aktivnosti koje spadaju u područje primjene prava Unije i pravila povezanih sa slobodnim kretanjem takvih podataka. Budući da se elektronička komunikacija koja uključuje fizičku osobu obično smatra osobnim podacima, i ova bi se Uredba trebala temeljiti na članku 16. UFEU-a.

               •Supsidijarnost (za neisključivu nadležnost)

                  U skladu s načelom supsidijarnosti djelovanje na razini EU-a može se poduzeti samo ako države članice predviđene ciljeve ne mogu ostvariti same. Intervencija EU-a potrebna je da bi se održala sposobnost pružatelja brojevno neovisnih interpersonalnih komunikacijskih usluga da dobrovoljno otkrivaju i prijavljuju seksualno zlostavljanje djece na internetu i da uklanjaju materijale koji sadržavaju seksualno zlostavljanje djece te da bi se osigurao jedinstven i koherentan pravni okvir za predmetne aktivnosti na cijelom unutarnjem tržištu. Nedostatnim djelovanjem Unije u pogledu tog pitanja riskiralo bi se stvaranje rascjepkanosti ako bi države članice donijele različito nacionalno zakonodavstvo. Osim toga, takva nacionalna rješenja najvjerojatnije ne bi mogla biti donesena do 21. prosinca 2020. u svim državama članicama. Štoviše, odstupanje od primjene odredaba Direktive o e-privatnosti za određene aktivnosti obrade na razini Unije može se donijeti samo zakonodavstvom Unije. Stoga nijedna država članica koja djeluje sama ne može učinkovito postići cilj, pa čak ni države članice koje zajednički djeluju.

               •Proporcionalnost

                  Prijedlog je u skladu s načelom proporcionalnosti kako je utvrđeno u članku 5. Ugovora o Europskoj uniji jer se prijedlogom ne prelazi ono što je potrebno za ostvarenje postavljenih ciljeva. Njime se uvodi ciljano i privremeno odstupanje u pogledu određenih aspekata promjena trenutačnog okvira kako bi se osiguralo da određene mjere ostanu dopuštene u mjeri u kojoj su trenutačno u skladu s pravom Unije. Prijedlog posebice stvara privremeno i strogo ograničeno odstupanje od primjenjivosti članka 5. stavka 1. i članka 6. Direktive o e-privatnosti, s jedinim ciljem da se pružateljima brojevno neovisnih interpersonalnih komunikacijskih usluga omogući da nastave upotrebljavati određene tehnologije te da nastave trenutačne aktivnosti u mjeri u kojoj je to potrebno za otkrivanje i prijavljivanje seksualnog zlostavljanja djece na internetu i uklanjanje materijala koji sadržava seksualno zlostavljanje djece na njihovim uslugama, do donošenja najavljenog dugoročnog zakonodavstva. Odstupanje od revidiranog područja primjene Direktive o e-privatnosti mora se usko tumačiti, posebice jer će brojevno neovisne interpersonalne komunikacijske usluge i dalje biti regulirane Direktivom o e-privatnosti u pogledu svih svojih ostalih aktivnosti. Prijedlog stoga sadržava zaštitne mjere kojima se osigurava da tehnologije za koje se dopušta odstupanje udovoljavaju standardima najboljih praksi koje se trenutačno primjenjuju, a time se ograničava narušavanje povjerljivosti komunikacija i rizik od izbjegavanja mjera. Odstupanje je ograničeno na tehnologije kojima su se redovito koristile brojevno neovisne interpersonalne komunikacijske usluge u svrhu otkrivanja i prijavljivanja seksualnog zlostavljanja djece na internetu i uklanjanja materijala koji sadržava seksualno zlostavljanje djece prije stupanja na snagu ove Uredbe i njime se osigurava da vrste tehnologija koje se upotrebljavaju najmanje narušavaju privatnost u skladu s najnovijim dostignućima u industriji. Pružatelji usluga trebali bi objaviti i godišnja izvješća o poduzetoj obradi. Trajanje odstupanja ograničeno je na vremensko razdoblje koje je strogo nužno za donošenje dugoročnog zakonodavstva.

               •Odabir instrumenta

               Ciljevi ovog prijedloga mogu se najbolje postići uredbom. Time će se osigurati izravna primjenjivost odredbi te jedinstven i koherentan pristup na cijelom unutarnjem tržištu. To je od posebne važnosti jer se aktivnosti poduzeća za borbu protiv seksualnog zlostavljanja djece na internetu primjenjuju na jedinstven način u njihovoj cjelokupnoj usluzi; različite nacionalne mjere za prenošenje mogle bi predstavljati čimbenike koji odvraćaju od daljnjeg dobrovoljnog sudjelovanja. Štoviše, čini se da se samo uredbom može udovoljiti uvjetu datuma za početak primjene od 21. prosinca.

               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA

               •Ex post evaluacije/provjere primjerenosti postojećeg zakonodavstva

                  Nije primjenjivo

               •Savjetovanja s dionicima

                  Nije primjenjivo

               •Prikupljanje i primjena stručnog znanja

                  Nije primjenjivo

               •Procjena učinka

                  S obzirom na cilj politike i vremenski osjetljivu prirodu problema, ne postoje druge bitno drukčije opcije politike, a time ni odgovarajuća procjena učinka. Mjerom se posebice želi uvesti privremeno i strogo ograničeno odstupanje od primjenjivosti članka 5. stavka 1. i članka 6. Direktive o e-privatnosti kako bi se osiguralo da pružatelji usluga brojevno neovisnih interpersonalnih komunikacijskih usluga mogu i dalje nakon 20. prosinca 2020. dobrovoljno upotrebljavati određene tehnologije za otkrivanje i prijavljivanje seksualnog zlostavljanja djece na internetu i uklanjanje materijala koji sadržava seksualno zlostavljanje djece na svojim uslugama , a do donošenja dugoročnog zakonodavstva. Dugoročno zakonodavstvo predložit će se u drugom tromjesečju 2021., kao što je najavljeno u Strategiji EU-a za učinkovitiju borbu protiv seksualnog zlostavljanja djece, i bit će popraćeno procjenom učinka.

               •Temeljna prava

                  Prijedlogom se u cijelosti uzimaju u obzir temeljna prava i načela priznata Poveljom Europske unije o temeljnim pravima. Predloženim se mjerama osobito uzima u obzir članak 7. Povelje Europske unije o temeljnim pravima kojim se štiti temeljno pravo svake osobe na poštovanje njezina privatnog i obiteljskog života, doma i komuniciranja, što obuhvaća i povjerljivost komunikacija. Osim toga, prijedlogom se uzima u obzir članak 24. stavak 2. Povelje kojim se predviđa da u svim radnjama u vezi s djecom, neovisno o tome poduzimaju li ih javna tijela ili privatne institucije, prioritet mora biti najbolji interes djeteta. Nadalje, u mjeri u kojoj obrada elektroničkih komunikacija koju provode pružatelji brojevno neovisnih interpersonalnih komunikacijskih usluga s jedinom svrhom otkrivanja i prijavljivanja seksualnog zlostavljanja djece na internetu i uklanjanja materijala koji sadržava seksualno zlostavljanje djece spada u područje primjene odstupanja iz ovog prijedloga, na takvu se obradu i dalje primjenjuje Opća uredba o zaštiti podataka koja se u sekundarnom zakonodavstvu provodi člankom 8. stavkom 1. Povelje.

               4.UTJECAJ NA PRORAČUN

                  Ovaj prijedlog ne utječe na proračun EU-a.

               5.DRUGI ELEMENTI

               •Planovi provedbe i mehanizmi praćenja, evaluacije i izvješćivanja

                  Nije primjenjivo

               •Detaljno obrazloženje posebnih odredaba prijedloga

               U članku 1. definiran je cilj prijedloga za stvaranje privremenog i strogo ograničenog odstupanja od primjene određenih obveza iz Direktive 2002/58/EZ, s jedinim ciljem da se pružateljima brojevno neovisnih interpersonalnih komunikacijskih usluga omogući da nastave upotrebljavati tehnologije za obradu osobnih i drugih podataka u mjeri potrebnoj za otkrivanje i prijavljivanje seksualnog zlostavljanja djece na internetu i uklanjanje materijala koji sadržava seksualno zlostavljanje djece na svojim uslugama.

               Članak 2. odnosi se na definiciju brojevno neovisnih interpersonalnih komunikacijskih usluga iz Direktive (EU) 2018/1972 (Europski zakonik elektroničkih komunikacija) i na određene definicije u Direktivi 2011/93/EU o suzbijanju seksualnog zlostavljanja i seksualnog iskorištavanja djece i dječje pornografije, te o zamjeni Okvirne odluke Vijeća 2004/68/PUP.

               U članku 3. utvrđuje se područje primjene odstupanja, stvaranjem ograničenog izuzeća od obveza utvrđenih člankom 5. stavkom 1. i člankom 6. Direktive o e-privatnosti za obradu osobnih i drugih podataka u vezi s pružanjem brojevno neovisnih interpersonalnih komunikacijskih usluga potrebnih za upotrebu tehnologije, prema potrebi uključujući svako preispitivanje koje provodi čovjek koje je izravno povezano s upotrebom tehnologije, s jedinom svrhom otkrivanja ili prijavljivanja seksualnog zlostavljanja djece na internetu tijelima za izvršavanje zakonodavstva i organizacijama koje djeluju u javnom interesu protiv seksualnog zlostavljanja djece, te se utvrđuje popis uvjeta za primjenu takvog odstupanja.

               U članku 4. navode se datum stupanja na snagu i datum početka primjene Uredbe te kada ili pod kojim se uvjetima Uredba prestaje primjenjivati.

               2020/0259 (COD)

               Prijedlog

               UREDBE EUROPSKOG PARLAMENTA I VIJEĆA

               o privremenom odstupanju od određenih odredbi Direktive 2002/58/EZ Europskog parlamenta i Vijeća u pogledu tehnologija koje pružatelji brojevno neovisnih interpersonalnih komunikacijskih usluga upotrebljavaju za obradu osobnih i drugih podataka u svrhu borbe protiv seksualnog zlostavljanja djece na internetu

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 16. stavak 2. u vezi s člankom 114. stavkom 1.,

               uzimajući u obzir prijedlog Europske komisije,

               nakon prosljeđivanja nacrta zakonodavnog akta nacionalnim parlamentima,

               uzimajući u obzir mišljenje Europskoga gospodarskog i socijalnog odbora
                  4
               ,

               u skladu s redovnim zakonodavnim postupkom,

               budući da:

               (1)U Direktivi 2002/58/EZ Europskog parlamenta i Vijeća
                  5
                utvrđuju se pravila kojima se osigurava pravo na privatnost i povjerljivost u pogledu obrade osobnih podataka pri razmjenama podataka u području elektroničkih komunikacija. Ta Direktiva posebno precizira i nadopunjuje Uredbu (EU) 2016/679 Europskog parlamenta i Vijeća
                  6
               .

               (2) Direktiva 2002/58/EZ primjenjuje se na obradu osobnih podataka u vezi s pružanjem javno dostupnih elektroničkih komunikacijskih usluga. Definicija elektroničke komunikacijske usluge trenutačno se može naći u članku 2. točki (c) Direktive 2002/21/EZ Europskog parlamenta i Vijeća
                  7
               . Direktivom (EU) 2018/1972 Europskog parlamenta i Vijeća
                  8
                stavlja se izvan snage Direktiva 2002/21/EZ, s učinkom od 21. prosinca 2020. Od tog će datuma definicija elektroničkih komunikacijskih usluga biti zamijenjena novom definicijom, u članku 2. stavku 4. Direktive (EU) 2018/1972, koja obuhvaća brojevno neovisne interpersonalne komunikacijske usluge kako je definirano u članku 2. stavku 7. te direktive. Te će usluge, koje na primjer obuhvaćaju internetsku telefoniju (VoIP), usluge slanja poruka i usluge elektroničke pošte na internetu, stoga od 21. prosinca 2020. biti u području primjene Direktive 2002/58/EZ.

               (3)U skladu s člankom 6. stavkom 1. Ugovora o Europskoj uniji Unija priznaje prava, slobode i načela određena Poveljom Europske unije o temeljnim pravima. Člankom 7. Povelje Europske unije o temeljnim pravima („Povelja”) štiti se temeljno pravo svake osobe na poštovanje njezina privatnog i obiteljskog života, doma i komuniciranja, što obuhvaća i povjerljivost komunikacija. Članak 8. Povelje odnosi se na pravo na zaštitu osobnih podataka. U članku 24. stavku 2. Povelje navodi se da u svim radnjama u vezi s djecom, neovisno o tome poduzimaju li ih javna tijela ili privatne institucije, prioritet mora biti najbolji interes djeteta.

               (4)Seksualno zlostavljanje i seksualno iskorištavanje djece ozbiljna su kršenja ljudskih prava, osobito prava djece da budu zaštićena od svih oblika nasilja, zlostavljanja i zanemarivanja, lošeg postupanja ili iskorištavanja, uključujući seksualno zlostavljanje, kako je predviđeno Konvencijom Ujedinjenih naroda iz 1989. o pravima djeteta te Poveljom. Digitalizacija je donijela brojne koristi za društvo i gospodarstvo, ali i izazove, uključujući povećanje seksualnog zlostavljanja djece na internetu. Zaštita djece na internetu jedan je od prioriteta Unije. Komisija je 24. srpnja 2020. donijela Strategiju EU-a za učinkovitiju borbu protiv seksualnog zlostavljanja djece
                  9
                („Strategija”) s ciljem da se pruži učinkovit odgovor na razini Unije na kazneno djelo seksualnog zlostavljanja djece.

               (5)Određeni pružatelji brojevno neovisnih interpersonalnih komunikacijskih usluga, kao što su usluge elektroničke pošte i slanja poruka na internetu, već se koriste posebnim tehnologijama za otkrivanje i prijavljivanje seksualnog zlostavljanja djece na internetu na svojim uslugama tijelima nadležnima za izvršavanje zakonodavstva i organizacijama koje djeluju u javnom interesu protiv seksualnog zlostavljanja djece ili za uklanjanje materijala koji sadržava seksualno zlostavljanje djece. Te organizacije obraćaju se nacionalnim dežurnim telefonskim linijama za prijavu materijala koji sadržava seksualno zlostavljanje djece te organizacijama čija je svrha smanjiti seksualno iskorištavanje djece i spriječiti viktimizaciju djece, a smještene su u Uniji i u trećim zemljama. Zajednički, te dobrovoljne aktivnosti imaju dragocjenu ulogu u identifikaciji i spašavanju žrtava te smanjenju daljnjeg širenja materijala koji sadržava seksualno zlostavljanje djece, dok istodobno pridonose identifikaciji i istraživanju počinitelja te prevenciji kaznenih djela seksualnog zlostavljanja djece.

               (6)Do 20. prosinca 2020. obrada osobnih podataka koju vrše pružatelji brojevno neovisnih interpersonalnih komunikacijskih usluga putem dobrovoljnih mjera u svrhu otkrivanja i prijavljivanja seksualnog zlostavljanja djece na internetu i uklanjanja materijala koji sadržava seksualno zlostavljanje djece uređena je Uredbom (EU) 2016/679.

               (7)Direktiva 2002/58/EZ ne sadržava nikakve posebne odredbe o obradi osobnih i drugih podataka u vezi s pružanjem elektroničkih komunikacijskih usluga u svrhu otkrivanja i prijavljivanja seksualnog zlostavljanja djece na internetu i uklanjanja materijala koji sadržava seksualno zlostavljanje djece. Međutim, u skladu s člankom 15. stavkom 1. Direktive 2002/58/EZ, države članice mogu donijeti zakonodavne mjere za ograničavanje područja primjene prava i obveza predviđenih, među ostalim, člancima 5. i 6. te Direktive, koji se odnose na povjerljivost komunikacije i podataka o prometu, u svrhu sprječavanja, istrage, otkrivanja i progona kaznenih djela povezanih sa seksualnim zlostavljanjem djece. U nedostatku takvih zakonodavnih mjera i do donošenja novog dugoročnijeg pravnog okvira za učinkovito suzbijanje seksualnog zlostavljanja djece na razini Unije, kako je najavljeno u Strategiji, ne bi postojala pravna osnova da pružatelji brojevno neovisnih interpersonalnih komunikacijskih usluga nastave i nakon 21. prosinca 2020. otkrivati i prijavljivati seksualno zlostavljanje djece na internetu i uklanjati materijal koji sadržava seksualno zlostavljanje djece u svojim uslugama.

               (8)Stoga ova Uredba predviđa privremeno odstupanje od članka 5. stavka 1. i članka 6. Direktive 2002/58/EZ, koji štite povjerljivost komunikacija i podataka o prometu. Budući da je Direktiva 2002/58/EZ donesena na temelju članka 114. Ugovora o funkcioniranju Europske unije, prikladno je donijeti ovu Uredbu na istoj pravnoj osnovi. Nadalje, nisu sve države članice donijele zakonodavne mjere na nacionalnoj razini kako bi ograničile područje primjene prava i obveza predviđenih tim odredbama u skladu s člankom 15. stavkom 1. Direktive 2002/58/EZ, a donošenje takvih mjera podrazumijeva znatan rizik od rascjepkanosti, što bi moglo negativno utjecati na unutarnje tržište.

               (9)S obzirom na to da će se elektroničke komunikacije koje uključuju fizičke osobe obično smatrati osobnim podacima, i ova Uredba trebala bi se temeljiti na članku 16. Ugovora, u kojem se navodi posebna pravna osnova za donošenje pravila povezanih sa zaštitom pojedinaca u pogledu obrade osobnih podataka koju provode institucije Unije i države članice pri provođenju aktivnosti u okviru područja primjene prava Unije, i pravila povezana sa slobodnim kretanjem takvih podataka.

               (10)U mjeri u kojoj obrada osobnih podataka u vezi s elektroničkim komunikacijskim uslugama koje pružaju brojevno neovisne interpersonalne komunikacijske usluge s jedinom svrhom otkrivanja i prijavljivanja seksualnog zlostavljanja djece na internetu i uklanjanja materijala koji sadržava seksualno zlostavljanje djece spada u područje primjene odstupanja predviđenog ovom Uredbom, Uredba (EU) 2016/679 primjenjuje se na takvu obradu, uključujući zahtjev da se prije primjene predmetnih tehnologija provede procjena učinka predviđenih postupaka obrade, prema potrebi, u skladu s člankom 35. te uredbe.

               (11)Budući da je jedini cilj ove Uredbe omogućiti nastavak određenih postojećih aktivnosti usmjerenih na suzbijanje seksualnog zlostavljanja djece na internetu, odstupanje predviđeno ovom Uredbom trebalo bi biti ograničeno na ustaljenu tehnologiju kojom su se redovito koristile brojevno neovisne interpersonalne komunikacijske usluge u svrhu otkrivanja i prijavljivanja seksualnog zlostavljanja djece na internetu i uklanjanja materijala koji sadržava seksualno zlostavljanje djece prije stupanja na snagu ove Uredbe. Upućivanje na tehnologiju po potrebi obuhvaća svako preispitivanje koje provodi čovjek koje je izravno povezano s upotrebom tehnologije te nadgledanje te upotrebe. Upotreba predmetne tehnologije stoga bi trebala biti uobičajena u industriji, bez nužnog uvjetovanja da svi pružatelji upotrebljavaju tu tehnologiju i bez sprečavanja daljnjeg razvoja tehnologije na način prilagođen očuvanju privatnosti. U tom bi pogledu trebalo biti nebitno koristi li se određeni pružatelj, koji se želi osloniti na to odstupanje, već takvom tehnologijom na datum stupanja na snagu ove Uredbe. Vrste tehnologija koje se primjenjuju trebale bi u najmanjoj mogućoj mjeri narušavati privatnost u skladu s najnovijim dostignućima u industriji i ne bi smjele obuhvaćati sustavno filtriranje i skeniranje komunikacija koje sadržavaju tekst, već samo istraživati određene komunikacije u slučaju konkretnih elemenata sumnje na seksualno zlostavljanje djeteta.

               (12)Kako bi se što je više moguće osigurala točnost i pouzdanost, korištena tehnologija trebala bi, u skladu s najnovijim dostignućima u industriji, biti takva da ograničava stopu pogrešaka lažno pozitivnih rezultata u najvećoj mogućoj mjeri i da prema potrebi bez odlaganja ispravi sve takve pogreške do kojih bi svejedno moglo doći.

               (13)Osobne i druge podatke koji se upotrebljavaju tijekom provođenja aktivnosti obuhvaćenih odstupanjem utvrđenim ovom Uredbom te razdoblje tijekom kojeg se podaci naknadno zadržavaju u slučaju pozitivnih rezultata treba svesti na najmanju moguću mjeru kako bi se osiguralo da odstupanje ostane ograničeno na ono što je strogo nužno.

               (14)Kako bi se osigurala transparentnost i odgovornost u pogledu poduzetih aktivnosti na temelju odstupanja, pružatelji usluga trebali bi objavljivati godišnja izvješća o obradi koja spada u područje primjene ove Uredbe, uključujući vrstu i količinu obrađenih podataka, broj identificiranih slučajeva, mjere primijenjene za odabir i poboljšanje ključnih pokazatelja, broj i omjere pogrešaka (lažno pozitivnih slučajeva) raznih upotrijebljenih tehnologija, mjere primijenjene za ograničavanje stope pogrešaka i postignutu stopu pogrešaka, politiku zadržavanja i primijenjene zaštitne mjere za zaštitu podataka.

               (15)Ova bi Uredba trebala stupiti na snagu trećeg dana od dana objave u Službenom listu Europske unije kako bi se osigurala njezina primjena od 21. prosinca 2020.

               (16)Ovom se Uredbom ograničava pravo na zaštitu povjerljivosti komunikacija i odstupa od odluke donesene u Direktivi (EU) 2018/1972 da u pogledu privatnosti brojevno neovisne interpersonalne komunikacijske usluge podliježu istim pravilima kao i sve ostale elektroničke komunikacijske usluge. Stoga bi razdoblje primjene ove Uredbe trebalo biti ograničeno na razdoblje do 31. prosinca 2025., odnosno vremensko razdoblje koji je razumno potrebno za donošenje novog dugoročnog pravnog okvira s razrađenijim zaštitnim mjerama. U slučaju da se dugoročno zakonodavstvo donese i stupi na snagu prije tog datuma, tim bi se zakonodavstvom stavilo izvan snage ovu Uredbu.

               (17)Pružatelji brojevno neovisnih interpersonalnih komunikacijskih usluga trebali bi podlijegati posebnim obvezama utvrđenima u Direktivi 2002/58/EZ u vezi sa svim drugim djelatnostima koje su u okviru njezina područja primjene.

               (18)Cilj je ove Uredbe stvoriti privremeno odstupanje od određenih odredbi Direktive 2002/58/EZ, bez stvaranja rascjepkanosti na unutarnjem tržištu. Osim toga, nacionalna rješenja najvjerojatnije ne bi bila na vrijeme donesena u svim državama članicama. S obzirom na to da države članice ne mogu dostatno ostvariti taj cilj, već se on na bolji način može ostvariti na razini Unije, Unija može donijeti mjere u skladu s načelom supsidijarnosti utvrđenim u članku 5. Ugovora o Europskoj uniji. U skladu s načelom proporcionalnosti utvrđenim u tom članku, ova Uredba ne prelazi ono što je potrebno za ostvarivanje tih ciljeva. Ona uvodi privremeno i strogo ograničeno odstupanje od primjene članka 5. stavka 1. i članka 6. Direktive 2002/58/EZ s nizom zaštitnih mjera kako bi se osiguralo da ne prelazi ono što je potrebno za postizanje postavljenih ciljeva.

               (19)Provedeno je savjetovanje s Europskim nadzornikom za zaštitu podataka u skladu s člankom 42. stavkom 1. Uredbe (EU) 2018/1725 Europskog parlamenta i Vijeća
                  10
                i on je dostavio svoje mišljenje […].

               DONIJELI SU OVU UREDBU:

               Članak 1.

               Predmet

               Ovom se Uredbom utvrđuju privremena i strogo ograničena pravila koja odstupaju od određenih obveza utvrđenih u Direktivi 2002/58/EZ, s jedinim ciljem da se pružateljima brojevno neovisnih interpersonalnih komunikacijskih usluga omogući da nastave upotrebljavati tehnologije za obradu osobnih i drugih podataka u mjeri potrebnoj za otkrivanje i prijavljivanje seksualnog zlostavljanja djece na internetu i uklanjanje materijala koji sadržava seksualno zlostavljanje djece na svojim uslugama.

               Članak 2.

               Definicije

               Za potrebe ove Uredbe primjenjuju se sljedeće definicije:

               (1) „brojevno neovisna interpersonalna komunikacijska usluga” znači uslugu kako je definirana u članku 2. stavku 7. Direktive (EU) 2018/1972;

               (2) „seksualno zlostavljanje djece na internetu” znači:

               (a) materijal koji čini dječju pornografiju kako je definirana u članku 2. točki (c) Direktive 2011/93/EU Europskog parlamenta i Vijeća;

               (b) mamljenje djece u svrhu sudjelovanja u seksualnim aktivnostima s djetetom ili proizvodnju dječje pornografije na bilo koji od sljedećih načina:

               i. vrbovanjem djeteta nuđenjem darova ili drugih koristi;

               ii. prijetnjom djetetu negativnim posljedicama koje mogu imati znatan utjecaj na dijete;

               iii. prikazivanjem djetetu pornografskog sadržaja ili stavljanjem djetetu takvog sadržaja na raspolaganje;

               (c) „pornografska predstava” kako je definirana u članku 2. točki (e) Direktive 2011/93/EU.

               Članak 3.
                  Područje primjene odstupanja

               Posebne obveze utvrđene u članku 5. stavku 1. i članku 6. Direktive 2002/58/EZ neće se primjenjivati na obradu osobnih i drugih podataka u vezi s pružanjem brojevno neovisnih interpersonalnih komunikacijskih usluga koje su strogo potrebne za upotrebu tehnologije s jedinom svrhom uklanjanja materijala koji sadržava seksualno zlostavljanje djece i otkrivanja i prijavljivanja seksualnog zlostavljanja djece na internetu tijelima za izvršavanje zakonodavstva i organizacijama koje djeluju u javnom interesu protiv seksualnog zlostavljanja djece, pod uvjetom:

               (a)da je obrada proporcionalna i ograničena na ustaljene tehnologije koje redovito upotrebljavaju pružatelji brojevno neovisnih interpersonalnih komunikacijskih usluga u tu svrhu prije stupanja na snagu ove Uredbe, a koje su u skladu s najnovijim dostignućima u industriji i najmanje narušavaju privatnost;

               (b)da je korištena tehnologija sama po sebi dovoljno pouzdana na način da ograničava u najvećoj mogućoj mjeri stopu pogrešaka u vezi s otkrivanjem sadržaja koji predstavlja seksualno zlostavljanje djece, a ako se takve sporadične pogreške pojave, njihove se posljedice ispravljaju bez odgađanja;

               (c)da je tehnologija koja se upotrebljava za otkrivanje mamljenja djece ograničena na upotrebu relevantnih ključnih pokazatelja, kao što su ključne riječi i objektivno utvrđeni čimbenici rizika poput razlike u godinama, ne dovodeći u pitanje pravo na preispitivanje koje provodi čovjek;

               (d)da je obrada je ograničena na ono što je strogo potrebno u svrhu otkrivanja i prijavljivanja seksualnog zlostavljanja djece na internetu i uklanjanja materijala koji sadržava seksualno zlostavljanje djece i, ako seksualno zlostavljanje djece na internetu nije otkriveno i potvrđeno kao takvo, da se odmah briše;

               (e)da pružatelj godišnje objavljuje izvješće o svojoj povezanoj obradi, uključujući vrstu i količinu obrađenih podataka, broj utvrđenih slučajeva, mjere primijenjene za odabir i poboljšanje ključnih pokazatelja, brojeve i omjere pogrešaka (lažno pozitivnih slučajeva) raznih upotrijebljenih tehnologija, mjere primijenjene za ograničavanje stope pogrešaka i postignute stope pogrešaka, politiku zadržavanja i primijenjene zaštitne mjere za zaštitu podataka.

               U pogledu točke (c), ako je seksualno zlostavljanje djece na internetu otkriveno i potvrđeno kao takvo, relevantni podaci mogu se zadržati samo u sljedeće svrhe i samo tijekom potrebnog vremenskog razdoblja:

               –za izvještavanje o njemu i odgovaranje na proporcionalne zahtjeve tijela za izvršavanje zakonodavstva i drugih relevantnih javnih tijela;

               –za blokiranje računa dotičnog korisnika;

               –u vezi s podacima koji su pouzdano utvrđeni kao dječja pornografija, za stvaranje jedinstvenog, ireverzibilnog digitalnog potpisa (engl. „hash”).

               Članak 4.
               Stupanje na snagu i primjena

               Ova Uredba stupa na snagu trećeg dana od dana objave u Službenom listu Europske unije.

               Primjenjuje se od 21. prosinca 2020. do 31. prosinca 2025.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu,

                  Za Europski parlament
                        Za Vijeće

                  Predsjednik
                        Predsjednik

                     (1)

                        Direktiva 2002/58/EZ Europskog parlamenta i Vijeća od 12. srpnja 2002. o obradi osobnih podataka i zaštiti privatnosti u području elektroničkih komunikacija (Direktiva o privatnosti i elektroničkim komunikacijama) (SL L 201, 31.7.2002., str. 37.).

                     (2)

                        Direktiva (EU) 2018/1972 Europskog parlamenta i Vijeća od 11. prosinca 2018. o Europskom zakoniku elektroničkih komunikacija (preinaka) (SL L 321, 17.12.2018., str. 36.–214.).

                     (3)

                        Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija – Strategija EU-a za učinkovitiju borbu protiv seksualnog zlostavljanja djece, 24.7.2020., COM(2020) 607 final

                     (4)

                        SL C , , str. .

                     (5)

                        Direktiva 2002/58/EZ Europskog parlamenta i Vijeća od 12. srpnja 2002. o obradi osobnih podataka i zaštiti privatnosti u području elektroničkih komunikacija (Direktiva o privatnosti i elektroničkim komunikacijama) (SL L 201, 31.7.2002., str. 37.).

                     (6)

                        Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4.5.2016., str. 1.).

                     (7)

                        Direktiva 2002/21/EZ Europskog parlamenta i Vijeća od 7. ožujka 2002. o zajedničkom regulatornom okviru za elektroničke komunikacijske mreže i usluge (Okvirna direktiva) (SL L 108, 24.4.2002., str. 33.).

                     (8)

                        Direktiva (EU) 2018/1972 Europskog parlamenta i Vijeća od 11. prosinca 2018. o Europskom zakoniku elektroničkih komunikacija (SL L 321, 17.12.2018., str. 36.).

                     (9)

                        Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija – Strategija EU-a za učinkovitiju borbu protiv seksualnog zlostavljanja djece, 24.7.2020., COM(2020) 607 final

                     (10)

                        Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL C 20, 21.1.2019., str. 1.).


               EUROPSKA KOMISIJA
            Bruxelles, 2.6.2020.
            COM(2020) 233 final
            2020/0113(COD)
            Prijedlog
            UREDBE EUROPSKOG PARLAMENTA I VIJEĆA
            o izmjeni Uredbe (EU) 2016/1628 u pogledu njezinih prijelaznih odredaba radi uklanjanja posljedica krize uzrokovane bolešću COVID-19
            (Tekst značajan za EGP)

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Pandemija bolesti COVID-19 uzrokuje velike poremećaje u lancu opskrbe koji su utjecali na sposobnost proizvođača necestovnih pokretnih strojeva da ispune neke od rokova određenih Uredbom (EU) 2016/1628 Europskog parlamenta i Vijeća od 14. rujna 2016. o zahtjevima koji se odnose na ograničenja emisija plinovitih i krutih onečišćujućih tvari i homologaciju tipa za motore s unutarnjim izgaranjem za necestovne pokretne strojeve.

               Tom se uredbom utvrđuju nova ograničenja emisija, nazvana „stupanj V.”, koja su namijenjena smanjenju sadašnjih emisija onečišćujućih tvari u zraku iz motora za necestovne pokretne strojeve. S obzirom na strukturni izazov koji određenim proizvođačima predstavlja prelazak na ograničenja emisija stupnja V., navedenom je uredbom predviđeno određeno vrijeme za taj prelazak.

               U skladu s prijelaznim razdobljima iz članka 58. stavka 5. i datumima utvrđenima u Prilogu III. toj uredbi, proizvođači mogu do 30. lipnja 2020. proizvoditi necestovne pokretne strojeve opremljene prijelaznim motorima sljedećih kategorija: NRE u rasponu snage < 56 kW i ≥ 130 kW, NRG, NRSh, NRS, IWP i IWA u rasponu snage 19 ≤ P < 300, SMB i ATS. Takve strojeve mogu staviti na tržište Unije do 31. prosinca 2020.

               Međutim, izbijanje bolesti COVID-19 uzrokovalo je prekide u opskrbi dijelovima i komponentama, zbog čega je proizvođačima preostalo zaliha motora i nedovršenih proizvoda. Zbog tih poremećaja mnogi proizvođači motora i strojeva neće moći poštovati navedene rokove a da ne pretrpe ozbiljnu gospodarsku štetu.

               S obzirom na te nepredvidive poremećaje, datumi za proizvodnju i stavljanje na tržište necestovnih pokretnih strojeva i traktora opremljenih prijelaznim motorima odgađaju se za dvanaest mjeseci. Ta se odgoda ne primjenjuje na prijelazne motore obuhvaćene datumima navedenima u članku 58. stavku 5. drugom, trećem i četvrtom podstavku.

               Produljenje od 12 mjeseci opravdano je s obzirom na sezonsku prirodu robe u koju će biti ugrađeni prijelazni motori. To se posebno odnosi na traktore i vrtnu opremu. Osim toga, teško je predvidjeti točno trajanje kašnjenja do kojih će doći zbog dovršetka zahvaćene robe (npr. plovilâ unutarnje plovidbe). Naposljetku, treba napomenuti da, bez obzira na trajanje produljenja, gospodarskim subjektima neće biti u interesu dodatno odgađati dovršetak i stavljanje na tržište strojeva, vozila i plovila za koje su već snosili troškove.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Članak 114. Ugovora o funkcioniranju Europske unije.

               •Supsidijarnost (za neisključivu nadležnost)

                  Načelo supsidijarnosti primjenjuje se jer prijedlog nije u isključivoj nadležnosti Unije.

                  Budući da prijedlog obuhvaća izmjene postojećeg zakonodavstva EU-a, samo EU može učinkovito riješiti sporna pitanja. Nadalje, ciljevi politike ne mogu se u dovoljnoj mjeri ostvariti djelovanjem država članica.

                  Djelovanje Europske unije nužno je radi izbjegavanja pojave prepreka jedinstvenom tržištu, posebno u području motora necestovnih pokretnih strojeva te zbog transnacionalne prirode onečišćenja zraka.

                  Prijedlog je stoga u skladu s načelom supsidijarnosti.

               •Proporcionalnost

                  Prijedlog je u skladu s načelom proporcionalnosti jer se njime ne zahtijeva izlaženje iz okvira nužnog da bi se ostvarili ciljevi osiguranja pravilnog funkcioniranja unutarnjeg tržišta, a njime se pritom pruža i visoka razina javne sigurnosti i zaštite okoliša. Trajanje predloženog produljenja razmjerno je očekivanom trajanju poremećaja zbog pandemije bolesti COVID-19.

               •Odabir instrumenta

                  Uredba o izmjeni Uredbe

               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA

               Ovom prijedlogu nije priložena zasebna procjena učinka jer je ona već provedena za Uredbu (EU) 2016/1628. Ovim se prijedlogom ne mijenja sadržaj te uredbe niti se dotičnim stranama nameću nove obveze. Njegov je glavni cilj omogućiti, iz iznimnih razloga u kontekstu aktualnog izbijanja bolesti COVID-19, produljenje od dvanaest mjeseci za proizvodnju i stavljanje na tržište prijelaznih motora i strojeva koji su njima opremljeni. Ovaj prijedlog nema utjecaja na okoliš jer se mjerama olakšava stavljanje na tržište robe opremljene motorima proizvedenima prije pandemije. Njime se izbjegava i potreba za škartiranjem inače nesukladne robe opremljene takvim motorima.

               4.UTJECAJ NA PRORAČUN

               Prijedlog ne utječe na proračun institucija EU-a.

               2020/0113 (COD)

               Prijedlog

               UREDBE EUROPSKOG PARLAMENTA I VIJEĆA

               o izmjeni Uredbe (EU) 2016/1628 u pogledu njezinih prijelaznih odredaba radi uklanjanja posljedica krize uzrokovane bolešću COVID-19

               (Tekst značajan za EGP)

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 114.,

               uzimajući u obzir prijedlog Europske komisije,

               nakon prosljeđivanja nacrta zakonodavnog akta nacionalnim parlamentima,

               uzimajući u obzir mišljenje Europskoga gospodarskog i socijalnog odbora
                  1
               ,

               u skladu s redovnim zakonodavnim postupkom,

               budući da:

               (1)Uredbom (EU) 2016/1628 Europskog parlamenta i Vijeća
                  2
                utvrđuju se zahtjevi koji se odnose na ograničenja emisija i postupke EU homologacije tipa za motore za necestovne pokretne strojeve.

               (2)Datumi koji se primjenjuju na nova ograničenja emisija, nazvana „stupanj V.”, utvrđeni su kako bi se proizvođačima pružile jasne i sveobuhvatne informacije i odgovarajuće vremensko razdoblje za prelazak na novu fazu emisija, uz istodobno znatno smanjenje administrativnog opterećenja za homologacijska tijela.

               (3)Izbijanje bolesti COVID-19 uzrokovalo je poremećaje u lancu opskrbe kritičnim dijelovima i komponentama, što je dovelo do kašnjenja u pogledu motora i strojeva opremljenih tim motorima koji su usklađeni s blažim ograničenjima emisija od onih stupnja V. i koji se moraju staviti na tržište prije datuma utvrđenih u Uredbi (EU) 2016/1628.

               (4)Uzimajući u obzir poremećaje uzrokovane izbijanjem bolesti COVID-19, vrlo je vjerojatno da proizvođači necestovnih pokretnih strojeva neće moći osigurati da motori i strojevi opremljeni tim motorima na koje se primjenjuje prijelazno razdoblje ispunjavaju rokove utvrđene u Uredbi (EU) 2016/1628, a da ne pretrpe ozbiljnu gospodarsku štetu.

               (5)S obzirom na trenutačne okolnosti te kako bi se osiguralo neometano funkcioniranje unutarnjeg tržišta, pružila pravna sigurnost i izbjegli mogući poremećaji na tržištu, potrebno je izmijeniti datume primjene određenih prijelaznih odredaba Uredbe (EU) 2016/1628.

               (6)Budući da to produljenje neće utjecati na okoliš jer su predmetni prijelazni motori već proizvedeni i da je teško predvidjeti točno trajanje kašnjenja uzrokovanih izbijanjem bolesti COVID-19, relevantne bi rokove trebalo produljiti za 12 mjeseci.

               (7)S obzirom na činjenicu da prijelazno razdoblje propisano člankom 58. stavkom 5. Uredbe (EU) 2016/1628 za određene motore istječe 31. prosinca 2020. i da proizvođači mogu proizvoditi prijelazne motore do 30. lipnja 2020., ova bi Uredba trebala hitno stupiti na snagu.

               (8)S obzirom na hitnost situacije, smatra se primjerenim iskoristiti iznimku od osmotjednog roka iz članka 4. Protokola br. 1 o ulozi nacionalnih parlamenata u Europskoj uniji, priloženog Ugovoru o Europskoj uniji, Ugovoru o funkcioniranju Europske unije i Ugovoru o osnivanju Europske zajednice za atomsku energiju.

               (9)S obzirom na hitnost potrebne potpore ova bi Uredba trebala stupiti na snagu sljedećeg dana od dana objave u Službenom listu Europske unije,

               DONIJELI SU OVU UREDBU:

               Članak 1.

               Uredba (EU) 2016/1628 mijenja se kako slijedi:

               članak 58. mijenja se kako slijedi:

               (1)stavak 5. mijenja se kako slijedi:

               (a)u drugom podstavku prva rečenica zamjenjuje se sljedećim:

               „Za motore potkategorija NRE, za koje je datum za stavljanje na tržište motora stupnja V. utvrđen u Prilogu III. 1. siječnja 2020., države članice odobravaju produljenje prijelaznog razdoblja i razdoblja od 18 mjeseci iz prvog podstavka za dodatnih 12 mjeseci za OEM-ove s ukupnom godišnjom proizvodnjom manjom od 100 jedinica necestovnih pokretnih strojeva opremljenih motorima s unutarnjim izgaranjem.”;

               (b)treći podstavak zamjenjuje se sljedećim:

               „Za motore potkategorija NRE, za koje je datum za stavljanje na tržište motora stupnja V. utvrđen u Prilogu III. 1. siječnja 2020., koji se upotrebljavaju u pokretnim dizalicama, prijelazno razdoblje i razdoblje od 18 mjeseci iz prvog podstavka produljuju se za 12 mjeseci.”;

               (c)dodaje se sljedeći peti podstavak:

               „Za motore svih potkategorija za koje je datum za stavljanje na tržište motora stupnja V. utvrđen u Prilogu III. 1. siječnja 2019., osim za motore navedene u četvrtom podstavku, prijelazno razdoblje i razdoblje od 18 mjeseci iz prvog podstavka produljuju se za 12 mjeseci.”;

               (2)u stavku 7. dodaje se sljedeća točka (d):

               „(d) 36 mjeseci od datuma za stavljanje motora na tržište koji se primjenjuje, navedenog u Prilogu III., u slučaju utvrđenom u stavku 5. petom podstavku”.

               Članak 2.

               Ova Uredba stupa na snagu sljedećeg dana od dana objave u Službenom listu Europske unije.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu,

                  Za Europski parlament
                        Za Vijeće

                  Predsjednik
                        Predsjednik

                     (1)

                        SL C , , str. .

                     (2)

                        Uredba (EU) 2016/1628 Europskog parlamenta i Vijeća od 14. rujna 2016. o zahtjevima koji se odnose na ograničenja emisija plinovitih i krutih onečišćujućih tvari i homologaciju tipa za motore s unutarnjim izgaranjem za necestovne pokretne strojeve, o izmjeni uredbi (EU) br. 1024/2012 i (EU) br. 167/2013 te o izmjeni i stavljanju izvan snage Direktive 97/68/EZ (Tekst značajan za EGP) (SL L 252, 16.9.2016., str. 53.).